《留题云顶》
宋代·冯时行

山如虬龙来，渴饮金渊水。
水竭欲飞去，骧首振鳞尾。
壮哉老头陀，奋迅咄使止。
左手揽其角，右手持其耳。
压以大兰若，宛转不得起。
跏趺盘石上，颐指役万鬼。
至今五百载，金碧半天倚。
檀施走两川，浇钵日万指。
我来过其下，柴车为一柅。
周览三叹息，仰止百拜跪。
凭高抚浩荡，霜天净无滓。
幽怀散百虑，老眼卷千里。
因知大力量，建立乃如此。
德大无小试，器薄戒远便。
不闻力扛鼎，但见橛撼螘。
感彼上人者，不觉泪盈眥。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。